ועדת הכספים, כנסת 24, פרוטוקול מספר 157, 2021-11-23 14:50

אלכס קושניר: אנחנו עוברים לסעיף הרביעי על סדר היום: הצעת צו הבלו על הדלק, צו תעריף המכס והפטורים ומס קנייה על טובין ומס הבלו על הדלק.

אלכס קושניר: כל השם המסובך הזה מסתכם בצו מיסוי על תחליפי דלק ועל חומרים ממיסים.

אלכס קושניר: כולנו עדים לתופעה שהולכת וגוברת של מהילת החומרים האלה בדלקים כדי לעקוף את הוראות המס של מדינת ישראל.

אלכס קושניר: כולנו מבינים שהדבר הזה מתדלק פשיעה, מתדלק ארגוני פשיעה, ואין עוררין על הצורך למנוע את הדבר הזה.

אלכס קושניר: אנחנו חייבים להקפיד על שני עקרונות: אחד, גביית מס אמת, ושניים, מניעת עודף מיסוי על התעשייה ועל הצרכנים.

אלכס קושניר: לאחר השיחות שקיימתי אני מבקש לדחות את כניסת הצו לתוקף עד ל-1.1.2022.

אלכס קושניר: עד אז אנחנו גם בוועדה וגם מול הממשלה נצטרך לעשות עבודה נוספת כדי לוודא שאותם העקרונות שציינתי בתחילת דבריי נשמרים - שאנחנו מצד אחד מונעים את התופעות הפסולות שקיימות סביב הנושא הזה, ומצד שני לא מטילים מיסוי עודף במקום שלא צריך להטיל אותו.

אלכס קושניר: זה רק דיון פתיחה, דיון ראשון.

אלכס קושניר: אנחנו נעשה עבודה משותפת ביחד כדי לראות איך אנחנו עושים את הדברים בצורה שמתכתבת עם העקרונות שציינתי.

אלכס קושניר: בקשה, רשות המסים.

מירי סביון: הצווים שיושב ראש הוועדה הציג הם חקיקה שמיועדת להילחם בהון השחור, בפשיעה ובתופעות חמורות של מהילת דלקים.

מירי סביון: מדובר בתופעה שהולכת ומתגברת בשנים האחרונות וגורמת לנזקים מאוד גדולים למשק, אם זה בהכנסות המדינה ממסים, אם זה לכלי רכב, מכונות, ציוד ועוד דברים.

מירי סביון: התופעה הזאת גורמת גם לנזקים סביבתיים מאוד קשים.

מירי סביון: היישום של החומרים האסורים והמהולים באופן פיראטי מהווה לפעמים סכנה ממשית לציבור.

מירי סביון: בתופעה הזאת של מהילת דלקים מעורבים גורמים עברייניים שמרוויחים סכומי עתק על חשבון קופת המדינה.

מירי סביון: הם גם מהווים תחרות לא הוגנת לעסקים לגיטימיים בעולם הדלק.

מירי סביון: הפגיעה בהכנסות המדינה נאמדת ביותר ממיליארד שקלים.

מירי סביון: מדובר פה בכספים שמהווים מקור הכנסה לארגוני פשיעה ומשבשים את השוק כולו.

מירי סביון: ההסבר לתופעה נעוץ בזה שכיום דלקים כמו בנזין וסולר, ממוסים, מחויבים בבלו ובמס קנייה בשיעור של שלושה שקלים לליטר.

מירי סביון: יש היום חומרים דומים להם בהרכב הכימי, בעיקר ממיסים ושמני סיכה, חומרים שהיו להם שימושים אחרים שלא קשורים לעולם הדלק, חומרים שפטורים מבלו.

מירי סביון: בשנים האחרונות קיימת תופעה שהולכת וגדלה בקצב מאוד מאוד מהיר, והיא שבאופן בלתי חוקי מוהלים את החומרים האלה ולפעמים גם מייצרים באמצעותם סוג של תחליפי דלקים.

מירי סביון: החומרים המהולים האלה נמכרים בהרבה מאוד מקומות ובהיקפים מאוד גדולים.

מירי סביון: הרבה פעמים מי שרוכש את החומרים האלה אפילו לא יודע שהוא קנה חומר שהוא לא דלק תקני.

מירי סביון: בחקיקה המוצעת מוטל בלו על תחליפי הדלקים, שאלה הממיסים ושמני הסיכה, בשיעורים דומים לאלה שמוטלים על דלקים.

מירי סביון: בנוסף, או במקביל, החקיקה מעניקה פטור למפעלים שמשתמשים בחומרים האלה כחומרי זינה.

מירי סביון: אנחנו מודעים לכך שהפטור שניתן כרגע בצווים הוא לא פטור מושלם, אבל זה קורה בגלל מגבלות יכולת הפיקוח והאכיפה.

מירי סביון: כרגע החקיקה לא מאפשרת לתת פטור לכל המשתמשים הלגיטימיים.

מירי סביון: כרגע ישנם משתמשים לגיטימיים שיכולים להיפגע ויכולות לגדול להם העלויות כתוצאה - -

אופיר כץ: למה אי אפשר לתת לגופים נוספים לגיטימיים?

מירי סביון: כאשר אנחנו נותנים פטור ממיסים, אנחנו מפקחים על מתן הפטור כדי שהוא יינתן לגופים שהפטור צריך להינתן להם.

מירי סביון: מדובר פה במנגנונים שיכולים לאפשר לנו פיקוח ובקרה כדי שהפטור יינתן למי שצריך ולא נמצא את עצמנו מאבדים את יכולת הפיקוח והאכיפה והפטורים האלה יינתנו לגורמים או לשחקנים בשוק שהם הגורמים העברייניים.

אופיר כץ: מצד שני, אנחנו יכולים לגבות כסף ממי שאמור לקבל את הפטור.

משה גפני: המדיניות שלהם זה אוי לרשע ואוי לשכנו.

אופיר כץ: למה לא לעשות את זה הפוך?

אלכס קושניר: המטרה היא לנסות למנוע את התופעה.

אלכס קושניר: היות וכולנו ערים למה שמירי אמרה, ביקשתי לדחות את הצו לתוקף על-מנת לוודא שאנחנו ממזערים את הפגיעה המיותרת באותם גופים לגיטימיים.

ינון אזולאי: זה כמו שעכשיו נבוא ונגיד שנכניס את כולם לכלא ולאט לאט נוציא את האנשים.

מירי סביון: מערכת של פטורים שנותנת מענה לאותם שחקנים לגיטימיים בתוך השוק הזה תאפשר בקרה ותשאיר את השחקנים הלא לגיטימיים מחוץ לעולם של הפטורים.

מירי סביון: זאת המטרה של כולנו.

מירי סביון: אין פה שום כוונה למיסוי עודף.

משה גפני: אז למה קודם אתם מבקשים את הצו?

מירי סביון: קיימנו מספר רב של פגישות עם גורמים שונים במשק.

מירי סביון: באמת השתדלנו לייצר מערכת פטורים שתהיה טובה ותיתן מענה לעיקר השחקנים בשוק.

מירי סביון: אנחנו נמשיך את העבודה הזאת, נשתדל לשפר את המערכת הזאת כדי שניתן יהיה לפקח בה על העבריינים ולמנוע כניסה של הגורמים האלה שלא מגיעים להם הפטורים.

מירי סביון: זה מהלך מורכב וקשה שבו נצטרך למצוא את הדרך לשמור על האיזון בין עצירה של תופעה מאוד מאוד קשה של פשיעה, לבין פגיעה מינימאלית בשחקנים הלגיטימיים.

מירי סביון: מדובר פה בסופו של דבר בחקיקה שמיועדת להילחם בתופעה מאוד קשה שגורמת לנזקים בהיקף מאוד גדול למשק.

מירי סביון: כל חודש המדינה מפסידה למעלה ממאה מיליון שקל רק ממיסים, וזה מעבר לתופעות האחרות הקשות.

מירי סביון: מדובר פה בתופעות עברייניות שאנחנו חושבים שצריך לעצור אותן בהקדם.

מירי סביון: הצעד הזה הוא חלק מהצעדים של הממשלה במלחמה שלה בפשיעה ובהון השחור, לכן אנחנו מקווים שהוועדה הזאת תאשר אותו במועדים שציינת.

נירה שפק: אני קודם כל מברכת, כי אני חושבת שזה היופי בממשלה שאנחנו שותפים לה, היכולת רגע לעצור ולהסתכל.

ינון אזולאי: אני לא יודע אם בעניין הזה כדאי לך לברך.

נירה שפק: אני מברכת.

נירה שפק: כל מי שקרא את התקנות שמדובר עליהן כאן מבין שיש להן שלוש כוונות.

נירה שפק: פעם אחת זה להילחם בפשיעה, פעם שנייה זה לראות את כל התעשייה של הייבוא, חליף למה שלא התכוונו, ופעם שלישית זה נושא של זיהום ואיכות הסביבה שגם אותו הזכרתם בדיונים בכל השנים האחרונות.

נירה שפק: ברור לנו שבכל התהליך אין לנו כוונה לפגוע במי שלא התכוונו לפגוע בו, לכן אני מברכת על הדחייה.

נירה שפק: זה יאפשר לנו ללמוד את הנושא של האכיפה ואת הנושא של הפטורים.

נירה שפק: מכיוון שזה הסיכום מראש, היה חשוב לי להדגיש את הנושאים, את העקרונות של מה שאני מציעה שיהיה בתהליך הזה, ואני מאמינה שנעשה את זה כמו שצריך.

ינון אזולאי: יש הון שחור שאנחנו נלחמים בו.

ינון אזולאי: היה פה מבקר המדינה לפני שני דיונים שאמר שיש הון שחור ברשות המיסים, שרשות המיסים חייבת לאזרחים 3.6 מיליארד ₪ שהאזרחים לא מקבלים.

ינון אזולאי: הוא הוציא על זה דוח מבקר מדינה.

ינון אזולאי: ההצעה אליך, אדוני היושב-ראש, היא שאולי נפסיק לדון על ההכנסות של רשות המסים עד שישלמו לאזרחים את מה שמגיע להם.

אלכס קושניר: בשבוע הבא נקיים את הדיון הזה.

ינון אזולאי: בוא נקיים את הדיון הזה אחרי זה.

אלכס קושניר: לא לקיים עכשיו את הדיון?

אלכס קושניר: לא לדחות את הצו?

ינון אזולאי: אם אתה שואל אותי, חודש לא מספיק.

אלכס קושניר: הגיעו לפה אורחים שאני רוצה לשמוע.

ינון אזולאי: תאמין לי שאם תגיד לאורחים שאנחנו דוחים את זה עד שרשות המסים תשלם לאחרון האזרחים, כולם שותקים, קמים והולכים, אחד לא נשאר לך פה.

אלכס קושניר: כולל אותך?

ינון אזולאי: כולל אותי.

ינון אזולאי: לגבי ההחלטה לדחות את זה עד חודש ינואר - -

נירה שפק: מבורכת.

ינון אזולאי: זו בדיחה, ואני אסביר למה.

ינון אזולאי: גם אם אנחנו רוצים להתארגן, חודש אחד לא עושה כלום.

ינון אזולאי: גם אם אנחנו רוצים לעשות עבודה אמיתית, חודש אחד לא עושה כלום.

ינון אזולאי: אם את שואלת אותי, צריך לדחות את זה במינימום של המינימום למשך חצי שנה.

ינון אזולאי: לא יכול להיות שאנחנו באים ואומרים: תשמע, כולם עבריינים, כולם צריכים לשלם.

ינון אזולאי: כל זה נועד בגלל אותם אלה שעושים את ההון השחור.

ינון אזולאי: את מי אנחנו באים להעניש בסופו של דבר?

ינון אזולאי: את התעשיינים שיושבים פה.

ינון אזולאי: אחד יש לו מלגזות, אחד יש לו מאפייה, אחד יש לו מוניות.

ינון אזולאי: בסוף זה גם פוגע באזרחים שיושבים עכשיו בבית.

ינון אזולאי: כשמדינת ישראל אמרה להם "אנחנו לא מעלים מיסים", היא צחקה להם בפנים, כי הלחם יעלה, תשואות הבנייה יעלו.

ינון אזולאי: הכל יעלה.

ינון אזולאי: כשאתה תשמע אותם עוד מעט, אתה תראה שבכל דבר זה נוגע.

ינון אזולאי: באה רשות המסים ואומרת: "תשמעו חברים, אין לנו יכולת לאכוף, אין לנו כוח אדם, אנחנו לא יכולים".

ינון אזולאי: זה שהם לא יכולים לאכוף ולא יודעים להתמודד עם הפשיעה, אנחנו כאזרחים לא צריכים לשלם על זה.

ינון אזולאי: אסור לנו כחברי כנסת לתת את היד שלנו לדבר כזה.

ינון אזולאי: אתה יודע שבלמהול אין שום בעיה, שאין שום חוק שאוסר למהול?

ינון אזולאי: בוא תאסור אליהם, אחרי זה תאכוף את זה.

ינון אזולאי: רשות המסים לא אוכפת את זה, וגם למשטרה כנראה אין כוח לאכוף את זה.

ינון אזולאי: אם שמו הרבה כסף על מלחמה בפשיעה במגזר הערבי, אפשר לשים כסף במלחמה בפשיעה גם בהיבט של השמנים שאנחנו מדברים עליהם.

ינון אזולאי: שים שם, תשקיע.

ינון אזולאי: המדינה כל כך הרבה מכניסה ממיסים, אם זה מהחד-פעמי, מהמתוקים.

ינון אזולאי: מהכל יש לה הכנסות.

ינון אזולאי: שחלק מההכנסות ילכו למלחמה בפשיעה.

ינון אזולאי: תגייסו עוד כוח אדם כדי לאכוף את זה.

ינון אזולאי: בגלל שכמדינה אנחנו מפחדים מאותם עבריינים, מאותם פושעים, אנחנו מטילים את זה על האזרחים, מטילים את זה על התעשיינים, על המשפחות שלהם?

ינון אזולאי: רשות המסים, לפעמים אני משתגע מהקלילות שבה אתם מביאים לפה דברים.

ינון אזולאי: זה לא דבר של מה בכך להביא לפה צו שתוך 60 ימים יעבור.

ינון אזולאי: אנחנו צריכים לדון על זה.

ינון אזולאי: דחייה של חודש זה כלום.

ינון אזולאי: אני לא רוצה להתחיל עם השאלות עד שהתעשיינים לא יגידו את זה, אבל שתדעו שזה נוגע ליוקר המחייה, לילדים שלנו, לדורות הבאים.

ינון אזולאי: אל תנסו לכסות חובות של קורונה באמצעות המיסים האלה.

ינון אזולאי: אל תגידו שאתם לא מטילים מיסים, ואז תטילו את האימא של המיסים.

ינון אזולאי: זה נוגע בכל אחד ואחת מאיתנו פה, בכל אחד ואחת מאזרחי ישראל שיושבים עכשיו בבית או עובדים 24 שעות בשבילי להביא את הפת לחם לבית.

ינון אזולאי: ברגע שייכנס הצו הזה לתוקף יעלה להם יותר יקר.

ינון אזולאי: המשכורות במדינת ישראל לא עולות.

ינון אזולאי: לא ראיתי המלצה של האוצר להעלות משכורות.

ינון אזולאי: אמר לי אחד מהבכירים אצלכם: "תראה, מקסימום אני אצטרך לשלם עוד 10 אגורות על הלחם".

ינון אזולאי: אולי בשבילו 10 אגורות על הלחם זה כלום, אבל בשביל אותה אישה מסכנה שנמצאת בפריפריה ומגדלת את הילדים שלה לבד, לא משנה אם היא אלמנה או אם חד-הורית, או אפילו למשפחה שאין לה הכנסות, זה משמעותי.

ינון אזולאי: זה ה-10 אגורות האלו בלחם, או אפילו ה-20 אגורות כי הם צריכים שני לחמים, זה החלב, זה ההובלה של הריהוט והריהוט עצמו, זה השמנים.

ינון אזולאי: לאן אנחנו רוצים ללכת?

ינון אזולאי: לאן אנחנו רוצים להגיע?

ינון אזולאי: אדוני היושב-ראש, כשאתה אומר לנו חודש, אתה בעצם אומר שאנחנו הולכים לאשר את זה בכל מקרה, בלי עבודת מטה אמיתית, בלי עבודה של חברי כנסת.

אלכס קושניר: זה לא מה שאמרתי, ינון.

ינון אזולאי: אמרת שאנחנו דוחים את זה ל-1 בינואר 2022.

אלכס קושניר: כצעד ראשון.

ינון אזולאי: וגם שנעשה עבודת מטה מקיפה.

ינון אזולאי: בהסתכלות שלי כחבר כנסת בוועדה אני חושב שלא מספיק החודש הזה.

ינון אזולאי: קודם תן להם מרווח נשימה.

ינון אזולאי: כשאתה אומר לאדם שעוד חודש תולים אותו, הוא לא יודע מה לעשות, הוא מאבד את העשתונות, אבל כשאתה אומר לו שזה יקרה בעוד חצי שנה, הוא לוקח עורך דין, הוא מנסה להגיע לפשרות, יש לו לפחות מרווח זמן.

ינון אזולאי: פה אנחנו באים לכל המשק, לכל התעשיינים ואנחנו אומרים להם שאנחנו הולכים להטיל עליהם מס שהם לא יוכלו להתמודד עם זה.

ינון אזולאי: שלא יהיה ספק לאף אחד - יהיו פיטורי עובדים, יהיה יוקר מחייה.

ינון אזולאי: בוא תדחה את זה בחצי שנה.

ינון אזולאי: אם תדחה את זה בחצי שנה, עם כולם יהיה אפשר להגיע להבנות.

ינון אזולאי: כשאתה מביא את העניין של החד-פעמי, אז יש לך תחליף, אתה אומר שכוס הזכוכית היא התחליף של החד-פעמי, אבל פה אתה בא ואומר להם: תשמעו, אני מכניס את כולכם ביחד במיסוי, אחר כך אני אתחיל להוציא.

ינון אזולאי: אני לא מסכים לעשות את כולם עבריינים ורק אז להוציא.

משה גפני: אדוני היושב-ראש, אני משבח את מה שאמרת בתחילת הדברים, את זה שצריך לדחות את האישור כדי לעשות עבודת מטה ולראות מה יקרה.

משה גפני: מדובר בצווים מסוכנים מאוד מבחינת המשק.

משה גפני: עוטפים את הדברים הרעים שעושים במילים יפות.

משה גפני: מלחמה בפשיעה, מלחמה בהון השחור - כולנו רוצים לעשות את זה.

משה גפני: זה כמו שעשיתם מס גודש מבלי שתהיה תכנית, או זה שהעליתם את גיל הפרישה לנשים בלי פתרון לנשים עניות.

משה גפני: אני יכול להביא שורה של דברים שעשיתם.

משה גפני: עכשיו מגיעים עם צווים שירסקו את המשק בגלל הדבר החשוב של המלחמה בהון השחור, המלחמה בפשיעה.

משה גפני: אמרתם שלא יהיו פה מיסים, והנה עכשיו אתם מטילים מסים.

משה גפני: אתם רוצים לתפוס מישהו שעושה דברים חמורים?

משה גפני: תתפסו אותו.

משה גפני: מה זה, אוי לרשע ואוי לשכנו?

משה גפני: אנחנו מדברים על התעשייה בארץ, אנחנו מדברים על מפעלים.

משה גפני: התוצאה של זה תהיה כמו שהייתה התוצאה על דברים אחרים – שהמחירים עולים, יוקר המחייה עולה.

משה גפני: אותו דבר יהיה עם המיסים על הכלים החד פעמיים.

משה גפני: היושב ראש צדק, צריך לעשות עבודת מטה כדי לראות מה הולך לקרות עם הדבר הזה.

משה גפני: מה זה, מחליטים לפגוע בתעשייה בארץ שגם ככה פגועה?

משה גפני: למה?

משה גפני: מה קרה?

משה גפני: חסר כסף?

משה גפני: קיבלתם המון כסף בחוק ההסדרים, קיבלתם המון כסף בתקציב.

משה גפני: כל הזמן אתם מטילים מיסים, אתם לא מפסיקים לרגע.

משה גפני: לא בכל דבר צריך לנצל את העובדה שהקואליציה הולכת איתכם.

משה גפני: התהליך הזה מסוכן מבחינת המשק הישראלי, התעשייה הישראלית.

משה גפני: אני כבר לא מדבר על כך שאמרו שלא מעלים מיסים.

משה גפני: כל הזמן מעלים ומעלים ומעלים.

משה גפני: את מה עוד רוצים לרסק?

משה גפני: מה הולך להגיע עוד?

משה גפני: נאמר פה שרשות המיסים חייבת 3.6 מיליארד שקל לאזרחים שהיא לא משלמת.

משה גפני: למה?

משה גפני: חסר לכם כוח אדם?

משה גפני: זה נראה לא טוב הדבר הזה.

משה גפני: אני מקבל את ההצעה שלך, אדוני היושב-ראש, אני חושב שאנחנו צריכים ללמוד את הדברים האלה, שאנחנו צריכים לשמוע את הגופים ולדחות את זה.

משה גפני: אפשר לראות תוך כדי תנועה כמה זמן אפשר לדחות את זה, האם אנחנו מגיעים לפתרונות, האם אנחנו לא מגיעים לפתרונות.

משה גפני: כל עוד שלא מגיעים לפתרונות אסור לאשר את זה.

אופיר כץ: ציטוט מראיון של שר האוצר ב-Y-net לפני מספר חודשים: "העלאת מיסים זה פייק ניוז, בדיות של האופוזיציה".

אופיר כץ: אנחנו, לצערי, בוועדה הזאת מתעסקים בעיקר בהעלאת מיסים.

אופיר כץ: מירי, היה לנו פה דיון עם המבקר שאמר ש-3.6 מיליארד שוכבים אצלכם וצריכים להיות אצל האזרחים.

אופיר כץ: אני חושב שיש קשר בין הסכום שנמצא אצלכם לבין הגישה שלכם שקודם תיקחו מהאזרחים ורק אחרי זה תחליטו אם הייתם צריכים לקחת.

אופיר כץ: הגישה הזאת שקודם כל לקחת, רק אחרי זה לבדוק, היא גישה מעוותת ולא נכונה.

אופיר כץ: אני מברך על הדחייה, רק לא הייתי נוקב בתאריך.

אופיר כץ: עד שלא נעשה פה עבודה סדורה ונראה שאנחנו לא מטילים את המס הזה על מי שלא צריך, לא צריך לקבוע תאריך.

אופיר כץ: אם נגיע לתוצאה לפני ה-1.1 – גם טוב, אתה יכול להביא את זה לפני, אבל העיקר שלא נגיע לתוצאה פגומה בגלל לחץ של זמן.

ולדימיר בליאק: אני חושב שהמטרה של הצו הזה מאוד ראויה, כי בסופו של דבר מי שסובל היום ממהילת הדלק זה הציבור הישראלי.

ולדימיר בליאק: אני חושב שכולנו הרגשנו כשקראנו את הנוסח שאנחנו צריכים עוד לדייק אותו, בעיקר כדי למנוע פגיעה בתעשייה הישראלית, ולכן בהקשר הזה ההחלטה על דחייה היא בהחלט החלטה נכונה.

ולדימיר בליאק: אני, אגב, בניגוד לינון, חושב שחודש זה מספיק זמן.

ולדימיר בליאק: אם ניכנס לתהליך מאומץ, בהחלט אפשרי להוציא מוצר שהוא טוב, ישרת את אזרחי ישראל, וימנע את הפגיעה שלא צריכה להיות.

יוסי אשכנזי: אני רוצה להגיד לוועדה הנכבדה הזאת שאין ייצור מתכת ללא שמנים.

יוסי אשכנזי: כמו שאין ייצור עוגה ללא קמח, כך אי אפשר לייצר מוצרי מתכת ללא שמן.

יוסי אשכנזי: נציגת רשות המיסים אמרה שיתנו לנו זמן להיערך.

יוסי אשכנזי: אין לנו למה להיערך, כי פשוט צריך לסגור את המפעל אם אני לא משתמש בשמנים.

אופיר כץ: לא אמרת שיש להם פטור?

יוסי אשכנזי: אין לנו פטור.

יוסי אשכנזי: השמן מהווה מרכיב מאוד חיוני בייצור של מוצרי המתכת.

יוסי אשכנזי: אי אפשר לייצר מוצר מתכת בלי שמן ובלי ממיסים.

יוסי אשכנזי: יש פה פגיעה קשה במפעלי מתכת ובמפעלי פלסטיק שמשתמשים בממיסים ובשמנים.

יוסי אשכנזי: אנחנו מעריכים שמדובר בקרוב ל-200 מיליון שקל מס שאתם מטילים על התעשייה.

יוסי אשכנזי: זה עוד מסמר בארון הקבורה של התעשייה שלצערי מצטמצמת משנה לשנה.

יוסי אשכנזי: אני מברך על המלחמה בהון השחור, אבל חבר'ה, אנחנו לא הפושעים, אנחנו לא הכתובת לשלם את המס הזה.

יוסי אשכנזי: תתפסו את הפושעים, לא אותנו.

יוסי אשכנזי: אני קורא לחברי רשות המיסים לבוא לשטח, לבוא לראות את המפעלים, לבוא לראות מה אנחנו עושים עם השמנים האלה.

יוסי אשכנזי: אני לא יכול לשים במכונה מים, זה לא עובד.

עומר סלע: אין שום חולק על חשיבות המאבק בהון השחור, אני חושב שכל מילה נוספת מיותרת, אבל בדרך שנבחרה נפלו מספר פגמים.

עומר סלע: יש פה אפילו ברמה מסוימת סלט, קצת ערבוביה של דברים, ואני מדבר בנושא של שמני הרכב, שמני הסיכה ושמנים אחרים.

עומר סלע: השמנים האלה לא רלוונטיים למהילה בבנזין.

עומר סלע: המהילה בבנזין לא יכולה להצדיק מס על שמנים.

עומר סלע: לגבי סולר לתחבורה אמר קודם חבר הכנסת אזולאי משהו בנושא החקיקה.

עומר סלע: יש בפירוש חוקים, צווים.

עומר סלע: יש צו הפעלת רכב מנועי סולר שבמקרה עמרם אזולאי ממינהל הדלק שקד עליו.

עומר סלע: יש יחידות אכיפה למינהל הדלק, לרשות המיסים, למשרד להגנת הסביבה.

עומר סלע: האם אנחנו מודים בכישלון המדינה באכיפת החוק?

עומר סלע: לא סביר מבחינה טכנית, מעשית וכלכלית לקחת את השמנים המוגמרים, שחלקם באריזות קטנות, ולהפוך אותם בחזרה לתחליף סולר.

עומר סלע: יש לרשות המיסים את כל המידע, כשחלק גם מופיע באינטרנט, בנוגע למי מספק, מי משווק, מי מוכר ומי קונה.

עומר סלע: אם מדברים על סולר להסקה, אז יש אזורים מסוימים שצריכים סולר להסקה.

עומר סלע: זה לא במישור החוף, כי שם לא נזקקים לזה.

עומר סלע: ספקי תחליף סולר זול ירוק מפרסמים את עצמם בריש גלי באינטרנט.

עומר סלע: מה הבעיה של מדינת ישראל לבדוק?

עומר סלע: יש איזה 1,000, 1,200 תחנות דלק ציבוריות.

עומר סלע: מספיק שיבדקו ארבע, חמש תחנות דלק ביום לא כולל חגים, שבתות וכיוצא בזה, ותוך שנה ימצאו את כל הזיופים.

משה גפני: זה יעלה את החימום לקשישים.

עומר סלע: זה יתגלגל לאזרחים וגם יפגע בכושר התחרות של התעשיינים.

עומר סלע: הדיונים האחרונים שאנחנו יודעים עליהם היו לפני כשנתיים.

עומר סלע: פנינו פנייה אחר פנייה לשר האוצר, לשרת האנרגיה, לשרה להגנת הסביבה, לשרת הכלכלה, לכל הדרגים אחד אחרי השני, אבל לא קיבלנו עד היום תשובה עניינית מאף אחד.

משה גפני: זה אושר אז?

עומר סלע: הצו אושר.

עומר סלע: התשובה היא בסגנון כזה: "תודה רבה, קיבלנו את ההערות שלכם, כך וכך החלטנו".

עומר סלע: לא היה דיון פרונטאלי עם בעלי העניין המרכזיים בצד האספקה, שאלה יבואני השמנים.

עומר סלע: אנחנו תומכים במה שנאמר פה, רק אנחנו חושבים שחודש ייתכן שלא מספיק.

עומר סלע: צריך לעשות שיעורי בית יסודיים, על מנת לא להטיל עונש קולקטיבי, הפצצת שטיח, רק בשביל לפגוע בשניים, שלושה עבריינים.

משה גפני: הצו לא אושר.

עומר סלע: צו הפעלת רכב מנועי אוסר לייצר, למהול, לייבא, לתדלק בדלק לא חוקי.

דוד כוכבא: אדוני היושב-ראש, מכובדי כולם, מדובר כאן בהטלת מס נטו על ענפים יצרניים שהם אולי החשובים במשק.

דוד כוכבא: נציג התעשיינים, האם אתה מכיר את התופעה שמירי מדברת עליה?

דוד כוכבא: אני נמצא 25 שנים בענף ההובלה, מייצג גוף שמפעיל 25,000 משאיות כבדות, ולא נתקלתי במה שאת אומרת.

דוד כוכבא: יש איזו תופעה שולית, אולי אפילו פחות משולית, שבאצבע אתם מוחקים אותה.

דוד כוכבא: אתם לוקחים 99.9% מהמשתמשים הלגיטימיים בכל החומרים האלה ומטילים עליהם מס.

דוד כוכבא: תגידו שאתם צריכים כסף, ואז יבוא היושב-ראש ולפחות יציג את העובדה שמעלים את המס בישראל.

דוד כוכבא: כל פעם האוצר מגיע עם תירוץ חדש איך לגבות מס.

דוד כוכבא: מה עשיתם?

דוד כוכבא: שחקתם את החזר הבלו על הסולר, לקחתם מאיתנו 1.48 עודף מס על כל ליטר, ונתתם תמריץ לאותם מוהלים שלא מגיעים אלינו.

דוד כוכבא: אנחנו נוסעים במשאיות חדשות, אין סיכוי שנמהל את הסולר שלנו עם שמנים.

דוד כוכבא: אנחנו מטפלים במשאיות.

דוד כוכבא: זה רכב עבודה שמאוד יקר לנו.

דוד כוכבא: הייתי רוצה לשמוע נתונים מדויקים, לא סתם אמירה.

דוד כוכבא: את כל הסיסמאות של הון שחור אנחנו מכירים, אבל מה שקורה זה שאתם מתחלפים ואנחנו נשארים פה ומשלמים כל פעם את המחיר מחדש.

דוד כוכבא: ב-2018 שחקתם את הבלו על הסולר.

דוד כוכבא: חבר הכנסת גפני, אני מקווה מאוד שתעמוד במילתך על כך שבסוף 2023 יהיו 25 תחנות דלק מסחריות על גז.

משה גפני: לא אמרתי את זה.

משה גפני: אמרתי שאם יהיו - -

דוד כוכבא: אמרת שאם לא יהיו, אתה תקים ועדת חקירה ממלכתית על הדבר הזה.

משה גפני: מה שאתה אומר זה נכון.

דוד כוכבא: זה נכון, ואנחנו נפנה אליך.

דוד כוכבא: התירוצים משתנים, אבל המוטו המרכזי נשאר - איך סוחטים כסף מענפים יצרניים, מאנשים שקמים בבוקר, מעסיקים עובדים, מייצרים ומתפרנסים מעבודה, לא מקשקושים.

דוד כוכבא: זה מס נטו.

דוד כוכבא: אני לא יודע מה נוכל לעשות, מה לא נוכל לעשות.

דוד כוכבא: חבר הכנסת אזולאי חרד ל-10 אגורות על הלחם, אבל מחיר הלחם בגלל הדבר הזה לא יעלה.

דוד כוכבא: אנחנו לא יודעים להעלות בשברי אחוזים.

דוד כוכבא: כשאנחנו אומרים ללקוחות: "רבותיי, התשואות שלנו עלו ב-2.5%", הם צוחקים עלינו, ובתכל'ס מי שסופג את זה זה אנחנו.

דוד כוכבא: החזר הבלו נשחק בארבע שנים, כל שנה הוא נשחק ב-20,25 אגורות.

דוד כוכבא: אנחנו לא יודעים לבוא ללקוחות בערכים כאלה, לכן אנחנו סופגים את זה וסופגים את זה.

דוד כוכבא: כשנתמוטט ונאלץ לקנות סולר מהול כי לא נוכל לחיות, אז יגידו: "התופעה התרחבה, עכשיו תעלו לא ב-40 שקל לטונה".

נתנאל היימן: כל המפעלים שיושבים פה, אם זה המאפיות, הבנייה והמתכת, משתמשים בזה בתהליך הייצור, לא במוצר עצמו, לכן הם לא זכאים לפטור.

שוקי שדה: אנחנו בהחלט תומכים במה שאמר דוד, אנחנו קולגה לעבודה.

שוקי שדה: המשמעויות של החלפת שמנים וסולר הן בכמויות אדירות.

שוקי שדה: כשאני מדבר על אדירות, זה במיליונים.

שוקי שדה: הרבה כסף מושקע יום יום.

שוקי שדה: כל עלייה שתעלה פה תהפוך אותנו לבעיה רצינית בשטח.

שוקי שדה: חשוב מאוד לעשות את הפעולות של אכיפה, אנחנו בהחלט תומכים בנושא אכיפה.

שוקי שדה: אפשר לקחת את הדברים ולצמצם אותם, לא צריך להפוך את כל המערך של מי שמשתמש בסולר ובשמן לגורם שמשלם מיסים.

שוקי שדה: חשוב להבין שהיום המצב הכלכלי שלנו, ואני מניח גם של אחרים, הוא מצב חלש יחסית, התוצאה בכל שקל או כל אגורה שמעלים היא הפסד גדול מאוד.

שוקי שדה: אנחנו מבקשים שהפעילות תהיה פעילות של עבודת מטה מסודרת, כדי שנוכל להציג את הדברים לעומקם.

ג'ידא רינאוי-זועבי: במסגרת הדיון הזה אני רוצה להסב את תשומת לב כולם לסוגיה מאוד חשובה, אקוטית ומשמשת עבור כולנו סמן לסכנת חיים, לא פחות מכך.

ג'ידא רינאוי-זועבי: מי משתמש בנוזל החלפת דלק?

ג'ידא רינאוי-זועבי: כמעט 30% מתושבי הכפרים הלא מוכרים בנגב משתמשים בו כדי לייצר חשמל.

ג'ידא רינאוי-זועבי: אנחנו מדברים גם על משק בית, גם על מוסדות בריאות ובתי ספר שמשתמשים בנוזל הדלק חלופי לחימום.

ג'ידא רינאוי-זועבי: אני הייתי רוצה לבקש שהמשפחה הבדואית לא תיפגע.

ג'ידא רינאוי-זועבי: הוא הולכת לשלם כ-4,000 ₪ תוספת לאחר העלאת המחירים שיהיו בשל המס.

ג'ידא רינאוי-זועבי: אני יוצאת עכשיו מהצבעה על חוק החשמל בוועדת הפנים.

ג'ידא רינאוי-זועבי: החיבור לחשמל הוא חיבור לאיכות חיים נאותה, לצורת חיים שתהיה בריאה וחסרת סכנה.

שמחה רשף: הרשות פרסמה שבסך הכל הולכים להעלות את המחיר בארבעה שקלים לליטר.

שמחה רשף: אם טיפול ברכב הוא ארבעה ליטרים או חמישה ליטרים, מדובר ב-20 שקלים.

שוקי שדה: זה רכב קטן.

שוקי שדה: אוטובוס לוקח 15 ליטרים.

שמחה רשף: ארבעה שקלים הם העלות ליבואן.

שמחה רשף: היבואן גם צריך להרוויח ברגע שהמס הזה הוא 60% עד 80% מערך הייבוא בשערי הנמל.

שמחה רשף: אני לא זוכר בתולדות חיי איזה שהוא מס קנייה שהוטל על מצרך שהוא חיוני, שהוא לא מותרות, ברמה כזאת של 60% עד 80%.

שמחה רשף: זה יגיע בסופו של דבר למוסך ולצרכן והטיפול יעלה 100 שקל.

שמחה רשף: למוניות זה יהיה פי 10, כי הן עושות פי 10 טיפולים בשנה.

שמחה רשף: למשאיות זה פי 30, אם לא יותר.

שמחה רשף: אני בתקופה הקרובה בתור מנהל חברה צריך להביא 15 מיליון שקל בשביל לממן את המס הזה.

שמחה רשף: חמישה מיליון שקל זה על המלאי, כשכל חודש ייבוא זה בערך שני מיליון שקל .

שמחה רשף: התקבולים אצלנו זה בערך 120, 150 יום.

שמחה רשף: עד שאני מביא את הכסף חזרה זה עוד חצי שנה.

שמחה רשף: 15 מיליון שקל אני צריך להביא מהבית, שזה נטל לא נורמאלי.

ינון אזולאי: כשתביא מהבית, רשות מיסים יגידו לך: "מאיפה הבאת את הכסף".

שמחה רשף: אנחנו מביאים מוצרים מוגמרים.

שמחה רשף: 90% זה מוצר מוגמר בקנקנים.

שמחה רשף: זה עולה שני יורו ליבואן.

שמחה רשף: איך אפשר משני יורו להפוך לארבע שקל ליטר סולר?

אלכס קושניר: אי אפשר.

ניר ניחייסי: כתוצאה מהמהלך הזה אני נפגע ואפגע, כי אני אמכור הרבה יותר יקר את הסחורה שלי.

ניר ניחייסי: חלק מהחברות היבואניות או היצרניות כמוני לא יוכלו לעמוד בנטל המס הזה וכתוצאה מכך תהיה ירידה משמעותית בכמות המתחרים בשוק.

ניר ניחייסי: הולכת להיות עלייה במחירים הרבה יותר גדולה מארבעה שקלים.

ניר ניחייסי: מדובר על עלייה של עשרות שקלים לליטר.

ניר ניחייסי: זה מתחבר לכל מה שדיברו כאן חברי הכנסת, שזאת עלייה הרבה יותר גדולה שבסוף נופלת על הצרכן הסופי.

ניר ניחייסי: אני צריך לממן 30 מיליון שקלים לפי השוטף שמשלמים לי הלקוחות שלי, לכן המחיר יעלה הרבה יותר.

אילן ראודניץ: כל הסיפור הזה התחיל בערך לפני שלוש שנים, לא יותר מזה.

אילן ראודניץ: אנחנו מדברים על סדר גודל של 400 אלף טון סולר בנזין בשנה שהפסיקו להימכר על ידי חברות הדלקים כי מוכרים אותם אנשים כאלה ואחרים בשוק שמערבבים את השמנים בממיסים ומייצרים כל מיני תחליפים לא תקניים, מסוכנים.

אלכס קושניר: מתוך כמה?

חן בר יוסף: שבעה מיליארד ליטר סולר ובנזין נמכרים בישראל.

אילן ראודניץ: המס הזה על השמנים יחזיר את הסולר התקני לכבישים כך שמכוניות לא ייפגעו.

אילן ראודניץ: על הסולר התקני משלמים בלו.

אילן ראודניץ: משם גם עיקר הכסף, אם כבר מדברים על הכנסות המדינה.

אילן ראודניץ: נכון, צריך לטפל כאן בפטורים.

אילן ראודניץ: בחוק הזה נקבע מס לקילוגרם במקום לליטר, כשמכירת השמנים הם בדרך כלל בליטרים, מה שמעלה מאוד את המס.

אילן ראודניץ: הוא כבר לא דומה למס על הסולר, אם עושים איזו שהיא השוואה, הוא הרבה יותר יקר.

אילן ראודניץ: צריך לגבות בליטרים, כי המכירה היא בליטרים.

אילן ראודניץ: המלאים בשוק אמורים להיות ממוסים כשהצו נכנס לתוקף.

משה גפני: מתי שנגיע למסקנה, נגיע למסקנה.

אילן ראודניץ: זה אומר שיכולה להיות אפליה או איזה שהוא חוסר שוויון בשוק בין כל מיני שחקנים שיחזיקו מלאים נמוכים וימכרו את זה, לבין חברת סונול שבסך הכל יש לה הרבה שמנים בתחנות אבל בכל תחנה יש לה קצת.

אילן ראודניץ: את הקצת הזה מול חנות ליד נפסיק למכור.

אילן ראודניץ: צריך לתת את הדעת על הסוגיה הזאת.

אילן ראודניץ: צריך לתת זמן להתארגנות.

אילן ראודניץ: יש פה המון טפסים, הרבה מערכות שצריך להכניס.

אילן ראודניץ: אני רוצה להאמין שבחודש נספיק לעשות את זה, ואני מקווה שאני לא טועה.

אילן ראודניץ: התעשייה עד 2016 רכשה שמנים, רכשה ממיסים, אף אחד לא הפריע, הכל זרם יעיל וטוב.

אילן ראודניץ: כל מה שצריך לעשות זה לבקש מהתעשייה שתביא את הרכישות שלה, את החשבוניות שהיו אז כדי לתת לה פטור על הסיפור הזה.

אילן ראודניץ: לא צריך להיכנס לכל מיני דברים מורכבים.

אילן ראודניץ: מה שהיה הוא שיהיה, רק שכל מי שהתחיל ב-2016,2017 לרכוש כמויות גדולות של שמנים בשביל לעשות מהם בלגן, לא יוכל לעשות את זה.

אילן ראודניץ: הצו הזה ישיג את המטרה שלו.

אילן ראודניץ: אני חושב שהצו הזה אכן ראוי.

אילן ראודניץ: צריך לעצור את הפרצה הזאת שהייתה, לעצור את אותם מוהלים למיניהם, וזו הדרך.

יונתן אולינקי: אני היחיד פה שמשרת את תעשיית המתכת.

יונתן אולינקי: אני מחזיק 70% מהשמנים שעוברים בתעשיית המתכת.

יונתן אולינקי: יושבים פה לקוחות שלי שקונים חבית ב-1,200 שקל.

אלכס קושניר: אתה רוצה להגיד שאתה מונופול?

יונתן אולינקי: אני לא מונופול.

יונתן אולינקי: אם יש לי מתחרים יותר יקרים ממני פי שתיים, הם המונופול או אני המונופול?

יונתן אולינקי: חבית שעולה 1,400 שקל צריכה לשלם 800 שקל מס.

יונתן אולינקי: אני מזמין את כולכם למפעל שלנו באשדוד כדי לראות איך אנחנו מייצרים שמנים.

יונתן אולינקי: הביזנס שלי מגלגל בשנה 2,000 טון שמנים לתעשייה, שזה בערך 17 מיליון שקל.

יונתן אולינקי: מרוויחים יוצא מן הכלל, לא בוכים, אבל אני לא מדבר עלי, אני מדבר על הלקוחות שלי.

יונתן אולינקי: אמר לי פה חבר: "מה אכפת לך, תשלם ארבעה שקלים", אבל זה לא יהיה ככה.

יונתן אולינקי: ההצעה של כבוד היושב ראש היא לדחות את זה בחודש.

יונתן אולינקי: אני לא יודע אם יספיקו לעשות את זה בחודש.

יונתן אולינקי: חייבים לבדוק עסק-עסק.

יונתן אולינקי: אני יכול לומר לכם שבגרמניה הנושא הזה נפתר לחלוטין.

שלומית ארליך: המשמעות היא שאתם מפרסמים תיקון ברשומות עם הארכת מועד התחילה כך שהוא יידחה בחודש נוסף, נכון?

מירי סביון: כן.

משה גפני: מה זה בחודש נוסף?

שלומית ארליך: התחילה היום קבועה ל-1 בדצמבר.

שלומית ארליך: הם יפרסמו מועד תחילה - -

משה גפני: צריך אישור שלנו?

אופיר כץ: יהיה לנו עד מרץ לדון בזה.

שלומית ארליך: זה 60 יום מה-25 באוקטובר שאז פורסם הצו.

שלומית ארליך: 60 הימים מסתיימים ב-24 בדצמבר.

משה גפני: אם לא נעשה כלום, מה יקרה בינואר?

אלכס קושניר: הצו פוקע לפי הנוהל.

שלומית ארליך: אם לא נאשר אותו עד ה-25 בדצמבר הוא יפקע.

שלומית ארליך: יכול להיות שיצטרכו להיות תיקונים ואז ממילא יפרסמו - -

משה גפני: אם אנחנו לא עושים כלום, הצו הזה פוקע ב-26 בדצמבר.

שלומית ארליך: 24 בדצמבר.

אלכס קושניר: אנחנו חייבים לנעול את הישיבה.

אלכס קושניר: תודה רבה לכולם.

אלכס קושניר: אני מתנצל שלא נתתי לכולם לדבר, בפעם הבאה נעשה את זה.

אלכס קושניר: תודה רבה, הישיבה נעולה.